Boer kry R28 miljoen-boeteDie departement van arbeid het Woensdag ŉ boer van Limpopo met ŉ R28 miljoen oortredingskennisgewing belas omdat hy glo versuim het om aan verskeie arbeidsregulasies te voldoen. Phaswane Tladi, die departement se adjunkdirekteur, sê die boer besit meer as 20 plase in die provinsie en het meer as 2 000 werknemers. “Hy betaal onder andere sy werkers minder as wat die minimum loon vereis. Hy het ook versuim om van die werkers se verlof uit te betaal en het sonder hul toestemming geld van hul lone afgetrek,” het Tladi gesê. “Die boer het 21 dae om op die nakomingsbevel te reageer. Indien hy versuim, sal die saak na die arbeidshof geneem word om die nakomingsbevel ŉ hofbevel te maak,” het Tladi gesê. Peet van Niekerk, die menslikehulpbronnebestuurder op die plaas, het die nakomingsbevel namens die boer ontvang en gesê hulle verwelkom die bevindinge van die departement. “Die plaas se bestuur sal in kennis gestel word en die nodige stappe sal gedoen word om die situasie reg te stel,” het hy gesê.